作者：冯取洽
词牌/韵律：贺新郎

paragraphs: 那得身无事。
问双溪老子，而今万缘空否。
正使尘牢偿未了，毕竟难昏灵府。
已笑唾、功名如土。
五十九年风雨过，算非非、是是何须数。
垂老也，信缘度。
绿阴朱夏回清暑。
叹病来、觞怯流霞，扇闲白羽。
方念生初增感慨，谁寄乐章新语。
知是我、花庵庵主。
一别三年惟梦见，定何时、相对倾琼醑。
惊世路，有豺虎。